- Fra tysk hold besluttede man sig for, at der skulle laves en aktion mod enten Odinstårnet eller en glasfabrik inde midt i Odense, og dér valgte man tårnet, forklarer arkivaren.

Derfor satte de den tyske terrorafdeling Petergruppen til at udføre aktionen.

- Det var absolut den mest komplicerede opgave af alle de sprængninger og drab, Petergruppen lavede i Danmark, siger Andreas Skov.

Men det her skulle ikke bare være en sprængning. Den skulle være pæn, så gruppen kunne vise, hvor god den var til sit 'arbejde'.

- Med en pæn sprængning mente man, at det ikke bare skulle sprænges, så det fløj over flere hundrede meter. Nej, det skulle styrte ned på en pæn måde, fortæller Andreas Skov.

Syede sprængstof i stofposer

For at få tårnet til at falde sammen som en harmonika, skulle der bruges sprængstof. Masser af sprængstof.

Over to dage sad Petergruppen og syede 200 kilo plastisk sprængstof ind i stofposer, som skulle placeres rundt omkring på tårnet.

Midt om natten den 14. december gik aktionen i gang.

Tre personer kravlede rundt på tårnet og placerede sprængstoffet, mens et hold stod nede på jorden og sørgede for at få det hejst op i tårnet.